CELEX: 32013D0347
Language: mt
Date: 2013-06-28 00:00:00
Title: 2013/347/UE: Deċiżjoni ta’ Implimentazzjoni tal-Kummissjoni tat- 28 ta’ Ġunju 2013 li tapprova l-pjanijiet ta’ kontinġenza sottomessi mill-Kroazja għall-kontroll ta’ ċerti mard tal-annimali (notifikata bid-dokument C(2013) 3992)  Test b’relevanza għaż-ŻEE

2.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 183/13
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-28 ta’ Ġunju 2013
   li tapprova l-pjanijiet ta’ kontinġenza sottomessi mill-Kroazja għall-kontroll ta’ ċerti mard tal-annimali
   (notifikata bid-dokument C(2013) 3992)
   (Test b’relevanza għaż-ŻEE)
   (2013/347/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 92/66/KEE tal-14 ta’ Lulju 1992 li tintroduċi miżuri tal-Komunità għall-kontroll tal-marda Newcastle (1), u partikolarment t-tieni subparagrafu tal-Artikolu 21(4) tagħha,
   Wara li kkunsidrat id-Direttiva tal-Kunsill 2001/89/KE tat-23 ta’ Ottubru 2001 dwar il-miżuri tal-Komunità għall-kontroll tal-marda tal-infafet vesikolari (deni klassiku) tal-ħnieżer (2), u partikolarment t-tieni subparagrafu tal-Artikolu 22(3) tagħha,
   Wara li kkunsidrat id-Direttiva tal-Kunsill 2003/85/KE tad-29 ta’ Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka d-Direttiva 85/511/KEE u d-Deċiżjoni 89/531/KEE u 91/665/KEE u temenda d-Direttiva 92/46/KEE (3), u partikolarment l-Artikolu 72(7) tagħha,
   Wara li kkunsidrat id-Direttiva tal-Kunsill 2005/94/KE tal-20 ta’ Diċembru 2005 dwar miżuri Komunitarji għall-kontroll tal-influwenza avjarja u li tħassar d-Direttiva 92/40/KEE (4), u partikolarment it-tieni subparagrafu tal-Artikolu 62(4) tagħha,
   Billi:
   
               (1)
            
            
               Id-Direttiva 92/66/KEE tistipula l-miżuri ta’ kontroll tal-Unjoni li għandhom jiġu applikati fil-każ ta’ tifqigħa tal-marda ta’ Newcastle. Id-Direttiva 92/66/KEE tipprevedi, inter alia, li kull Stat Membru għandu jħejji pjan ta’ kontinġenza li jispeċifika l-miżuri nazzjonali li għandhom jiġu implimentati f’każ ta’ tifqigħa ta’ dik il-marda.
            
         
               (2)
            
            
               Id-Direttiva 2001/89/KE tistipula l-miżuri minimi tal-Unjoni għall-kontroll tal-marda tal-infafet vesikolari (deni klassiku) tal-ħnieżer, Id-Direttiva 2001/89/KE tipprovdi, inter alia, li kull Stat Membru għandu jħejji pjan ta’ kontinġenza li jispeċifika l-miżuri nazzjonali li għandhom jiġu implimentati f’każ ta’ tifqigħa ta’ dik il-marda.
            
         
               (3)
            
            
               Id-Direttiva 2003/85/KE tistipula l-miżuri minimi ta’ kontroll li għandhom jiġu applikati fil-każ ta’ tifqigħa tal-marda tal-ilsien u d-dwiefer ta’ kwalunkwe tip ta’ vajrus. Dik id-Direttiva tistipula wkoll ċerti miżuri preventivi bl-għan li żżid is-sensibilizzazzjoni u l-preparazzjoni tal-awtoritajiet kompetenti u tal-komunità agrikola għall-marda tal-ilsien u d-dwiefer. Id-Direttiva 2003/85/KE tipprevedi, inter alia, li l-Istati Membri jridu jagħmlu pjanijiet ta’ kontinġenza speċifikati fil-miżuri nazzjonali meħtieġa sabiex imantnu livel għoli ta’ sensibilizzazzjoni u preparazzjoni, u protezzjoni ambjentali u li għandhom jiġu implimentati fl-eventwalità ta’ tifqigħa tal-marda tal-ilsien u d-dwiefer.
            
         
               (4)
            
            
               Id-Direttiva 2005/94/KE tistipula ċerti miżuri preventivi marbuta mas-sorveljanza u s-sejba bikrija tal-influwenza avjarja u li jżidu l-livell ta’ sensibilizzazzjoni min-naħa tal-awtoritajiet kompetenti u tal-komunità agrikola u tal-preparazzjoni għar-riskji ta’ din il-marda. Id-Direttiva tistipula wkoll il-miżuri minimi ta’ kontroll li għandhom jiġu applikati fil-każ ta’ tfaqqigħa tal-influwenza avjarja fi tjur u għasafar oħra miżmuma fil-magħluq u s-sejba bikrija ta’ tixrid possibbli tal-vajrusis tal-influwenza tat-tjur għal mammiferi. Id-Direttiva 2005/94/KE tipprovdi, inter alia, li l-Istati Membri għandhom iħejju pjan ta’ kontinġenza fi qbil mal-Anness X tagħha, li jispeċifika l-miżuri nazzjonali li għandhom jiġu implimentati f’każ ta’ tifqigħa tal-influwenza avjarja.
            
         
               (5)
            
            
               Ir-Regolament tal-Kunsill (KE) Nru 1099/2009 tal-24 ta’ Settembru 2009 dwar il-protezzjoni tal-annimali waqt il-qatla (5) jistabbilixxi regoli għall-qtil ta’ annimali mrobbija jew miżmuma għall-produzzjoni tal-ikel, is-suf, il-ġilda, il-pil jew prodotti oħra kif ukoll il-qtil ta’ annimali għall-iskopijiet ta’ depopolazzjoni u għal operazzjonijiet relatati. Ir-Regolament (KE) Nru 1099/2009 jistipula, inter alia, li l-metodi ta’ sturdament u ta’ qtil ippjanati u l-proċeduri operattivi standard korrispondenti sabiex tiġi żgurata l-konformità ma’ dan ir-Regolament, għandhom jiġu inklużi fil-pjanijiet ta’ kontinġenza meħtieġa skont il-liġi tal-Unjoni dwar is-saħħa tal-annimali, abbażi tal-ipoteżi stabbilita fil-pjan ta’ kontinġenza dwar id-daqs u l-post ta’ fejn suppost faqqgħu l-mard.
            
         
               (6)
            
            
               Fid-dawl tas-sbuħija tagħha mal-Unjoni fl-1 ta’ Lulju 2013, il-Kroazja ssottomettiet lill-Kummissjoni l-pjanijiet ta’ kontinġenza tagħha għall-marda ta’ Newcastle, id-deni klassiku tal-ħnieżer, il-marda tal-ilsien u d-dwiefer u l-influwenza avjarja sabiex jiġu eżaminati u approvati.
            
         
               (7)
            
            
               Dawk il-pjanijiet, kif emendati mill-Kroazja wara s-suġġerimenti li saru mill-Kummissjoni matul l-eżami tagħhom, jikkonformaw mal-kriterji stipulati fid-Direttivi 92/66/KEE, 2001/89/KE, 2003/85/KE u 2005/94/KE rispettivament. Barra minn hekk, dawn jinkludu l-elementi neċessarji sabiex jikkonformaw mar-rekwiżiti tar-Regolament (KE) Nru 1099/2009. Il-pjanijiet jippermettu, soġġetti għal implimentazzjoni effettiva u aġġornament regolari, li jintlaħqu l-għanijiet tad-Direttivi 92/66/KEE, 2001/89/KE, 2003/85/KE u 2005/94/KE u tar-Regolament (KE) Nru 1099/2009. Għaldaqstant huwa xieraq li jdawk il-pjanijiet jiġu approvati permezz ta’ din id-Deċiżjoni.
            
         
               (8)
            
            
               Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Dawn il-pjanijiet ta’ kontinġenza li ġejjin sottomessi mill-Kroazja fil-11 ta’ Mejju 2013 huma approvati:
   
               (a)
            
            
               il-pjan ta’ kontinġenza li jispeċifika l-miżuri nazzjonali li jridu jiġu implimentati f’każ ta’ tifqigħa tal-marda ta’ Newcastle, kif stipulat fl-Artikolu 21(1) tad-Direttiva 92/66/KEE;
            
         
               (b)
            
            
               il-pjan ta’ kontinġenza li jispeċifika l-miżuri nazzjonali li jridu jiġu implimentati f’każ ta’ tifqigħa tal-marda tad-deni klassiku tal-ħnieżer, kif stipulat fl-Artikolu 22(1) tad-Direttiva 2001/89/KE;
            
         
               (c)
            
            
               il-pjan ta’ kontinġenza li jispeċifika l-miżuri nazzjonali meħtieġa sabiex imantnu livel għoli ta’ sensibilizzazzjoni u ta’ preparazzjoni għall-marda tal-ilsien u d-dwiefer, u l-protezzjoni ambjentali u li għandhom jiġu implimentati f’każ ta’ tifqigħa tal-marda tal-ilsien u d-dwiefer, kif stipulat fl-Artikolu 72(1) tad-Direttiva 2003/85/KE;
            
         
               (d)
            
            
               il-pjan ta’ kontinġenza li jispeċifika l-miżuri nazzjonali li jridu jiġu implimentati f’każ ta’ tifqigħa tal-marda avjarja, kif stipulat fl-Artikolu 62(1) tad-Direttiva 2005/94/KE.
            
         Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-28 ta’ Ġunju 2013.
      
         
            Għall-Kummissjoni
         
         Tonio BORG
         
            Membru tal-Kummissjoni
         
      
   
   
      (1)  ĠU L 260, 5.9.1992, p. 1.
   
      (2)  ĠU L 316, 1.12.2001, p. 5.
   
      (3)  ĠU L 306, 22.11.2003, p. 1.
   
      (4)  ĠU L 10, 14.1.2006, p. 16.
   
      (5)  ĠU L 303, 18.11.2009, p. 1.